3. การประกอบธุรกิจ

บริษัท จัสมิน อินเตอร์เนชั่นแนล จำกัด (มหาชน) (JI) มีทุนจดทะเบียนชำระแล้ว ณ 31 ธันวาคม
2543 จำนวน 4,475.81 ล้านบาท ดำเนินธุรกิจหลัก 2 ประเภท คือ

3.1 ธุรกิจสื่อสารโทรคมนาคม

3.2 ธุรกิจร่วมลงทุนผ่านบริษัทในเครือ (Holding Company)

3.1 ธุรกิจสื่อสารโทรคมนาคม

ธุรกิจสื่อสารโทรคมนาคมซึ่งดำเนินธุรกิจในนามบริษัท จัสมิน อินเตอร์เนชั่นแนล จำกัด (มหาชน)
สัดส่วนรายได้สำหรับปี 2543 ประมาณร้อยละ 2.42 ของรายได้รวมของกลุ่มบริษัท
โดยแบ่งออกเป็น 2 ลักษณะคือ

3.1.1 ออกแบบ จำหน่าย และติดตั้งอุปกรณ์ระบบสื่อสารโทรคมนาคม

งานในลักษณะนี้ส่วนใหญ่เป็นงานที่ต้องเข้าร่วมประมูลจากหน่วยงานราชการและรัฐวิสาหกิจต่างๆ
โดยเฉพาะอย่างยิ่งองค์การโทรศัพท์แห่งประเทศไทย และการสื่อสารแห่งประเทศไทย
นอกจากนั้นเป็นงานที่ทำให้กับบริษัทในเครือ

3.1.2 ให้บริการซ่อมบำรุง (Maintenance) บริการให้คำปรึกษา (Consultant)
และบริการออกแบบระบบ (System Design)

บริษัทให้บริการซ่อมบำรุงโครงข่ายสื่อสารต่างๆ เช่น ระบบโทรศัพท์เคลื่อนที่เป็นต้น
นอกจากนั้นยังมีบริการให้คำปรึกษาและออกแบบระบบสื่อสารให้กับบริษัทเอกชนและหน่วยงานของรัฐอื่นๆ
เช่น ออกแบบโครงข่ายโทรศัพท์ในเขตภูมิภาค เป็นต้น

 งานที่ยังไม่ได้ส่งมอบ

ณ 31 ธันวาคม 2543 บริษัทมีงานที่ยังไม่ได้ส่งมอบ ดังนี้

+---+------------------------------------------------------+-----------+
|   | ชื่องาน/ลูกค้า                                           | 2543      |
|   |                                                      |           |
|   |                                                      | มูลค่า      |
|   |                                                      | (ล้านบาท)  |
+---+------------------------------------------------------+-----------+
| 1 | อุปกรณ์ Synchronous Digital Hierarchy (SDH)            | 8.31      |
| . | Multiplexing (เพิ่มเติม)                                |           |
|   |                                                      |           |
|   | การสื่อสารแห่งประเทศไทย มูลค่างาน 194 ล้านบาท              |           |
+---+------------------------------------------------------+-----------+
|   | รวมทั้งสิ้น                                              | 8.31      |
+---+------------------------------------------------------+-----------+

งานที่ยังไม่ได้ส่งมอบเกิดจากการแก้ไขเนื้องานและเปลี่ยนแปลงอุปกรณ์บางรายการ
คาดว่าจะแล้วเสร็จทั้งหมดในปี 2544

นอกจากนี้บริษัทยังคงนโยบายที่จะเข้าร่วมประมูลสัมปทานหรือยื่นข้อเสนอเพื่อขอใบอนุญาตโครงการการให้บริการระบบสื่อสารโทรคมนาคมต่างๆ
โดยเมื่อบริษัทได้รับสัมปทานหรือรับอนุญาตแล้ว
บริษัทจะจัดตั้งบริษัทใหม่ขึ้นเพื่อเป็นผู้ดำเนินการโครงการแต่ละโครงการ

3.2 ธุรกิจร่วมลงทุนผ่านบริษัทในเครือ (Holding Company)

ธุรกิจร่วมลงทุนผ่านบริษัทในเครือ (Holding Company)
ซึ่งเข้าไปลงทุนในบริษัทย่อยและบริษัทร่วม
เพื่อดำเนินธุรกิจเกี่ยวกับการสื่อสารโทรคมนาคมในระบบต่างๆ และธุรกิจอื่นๆ
ที่ต่อเนื่องและมีแนวโน้มการเจริญเติบโตดีหรือเอื้อประโยชน์ต่อกลุ่มบริษัท จัสมิน อินเตอร์เนชั่นแนล
ในอนาคต โดยสามารถแบ่งสายงานธุรกิจหลักได้เป็น 3 ลักษณะ ดังนี้

3.2.1 สายธุรกิจงานสัมปทานในบริการสื่อสารโทรคมนาคม (Telecom Operator)

3.2.2 สายธุรกิจการจำหน่ายและบริการ (Service & Distribution)

3.2.3 สายธุรกิจอื่นๆ

3.2.1 สายธุรกิจงานสัมปทานในบริการสื่อสารโทรคมนาคม (Telecom Operator)

สายธุรกิจนี้จะเป็นบริษัทที่ดำเนินโครงการสัมปทานที่ประมูลได้ โดยมีสัดส่วนรายได้ สำหรับปี 2543
เท่ากับ 3,455.30 ล้านบาท หรือคิดเป็นร้อยละ 70.97 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 4 บริษัท คือ

3.2.1.1 บริษัท อคิวเมนท์ จำกัด

บริษัท อคิวเมนท์ จำกัด มีทุนจดทะเบียนชำระแล้ว 760 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2543 ประมาณร้อยละ 39.18 ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท อคิวเมนท์ จำกัด ดำเนินธุรกิจเกี่ยวกับการสื่อสารโทรคมนาคมผ่านดาวเทียม 3 โครงการ
ตามสัญญาสัมปทานที่ได้รับจากองค์การโทรศัพท์แห่งประเทศไทย คือ

1.1 โครงการสัญญาร่วมลงทุนจัดตั้งระบบสื่อสารภายในประเทศด้วยดาวเทียม (TDMA)

เป็นผู้ลงทุนและดำเนินการตามสัญญาร่วมลงทุนจัดตั้งระบบสื่อสารภายในประเทศด้วยดาวเทียม
(สรุปรายละเอียดของสัญญาดูได้จากเอกสารแนบ 3)
โดยจัดหาและติดตั้งเครื่องมืออุปกรณ์ระบบสื่อสารดาวเทียมเพื่อเชื่อมโยงชุมสายหลัก 10
แห่งทั่วประเทศ ทั้งนี้องค์การโทรศัพท์แห่งประเทศไทย
จะชำระค่าบริการให้แก่บริษัทในอัตราวงจรละ 18,800 บาทต่อเดือน ตลอดอายุสัมปทาน 15 ปี
ตั้งแต่ปี 2533-2548 ดังนั้นรายรับของบริษัทในส่วนนี้จะเป็นจำนวนคงที่เท่ากับประมาณ 243.6
ล้านบาทต่อปี หรือ 3,654 ล้านบาทตลอดอายุสัมปทาน

1.2 โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

เป็นผู้ลงทุนในการจัดหาและติดตั้งอุปกรณ์
รวมทั้งเป็นผู้ดำเนินการในการให้บริการสื่อสารข้อมูลและเสียงผ่านดาวเทียมเป็นระยะเวลา 15 ปี
ตั้งแต่ปี 2534-2549 (สรุปรายละเอียดของสัญญาดูได้จากเอกสารแนบ 3)
โดยองค์การโทรศัพท์แห่งประเทศไทยจะแบ่งรายได้ที่ได้รับจากการให้บริการให้กับบริษัทเป็นรายเดือน
ซึ่งมีอัตราส่วนแบ่งคิดเป็นร้อยละของรายได้ต่อเดือน ดังนี้

+--------------------------------+-------------------------------------+
| ในแต่ละเดือน                     | ส่วนแบ่งที่บริษัทจะได้รับ                   |
|                                |                                     |
| ของปีที่                          | (ร้อยละของรายได้ทั้งหมดต่อเดือน)          |
+--------------------------------+-------------------------------------+
| 1 - 5                          | 83.0                                |
|                                |                                     |
| 6 - 10                         | 80.0                                |
|                                |                                     |
| 11 - 15                        | 75.0                                |
+--------------------------------+-------------------------------------+

1.3
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม

เป็นผู้ติดตั้งและให้เช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม
โดยมีเป้าหมายที่จะขยายบริการโทรศัพท์เพิ่มเติมเพื่อให้ครอบคลุมทุกตำบลทั่วประเทศ
ซึ่งเริ่มเปิดให้บริการตั้งแต่ปี 2537 โดยบริษัทได้มีการขยายสถานีลูกข่ายเรื่อยมารวม 3 ระยะ
จนปัจจุบันบริษัทมีสถานีลูกข่ายโครงการโทรศัพท์สาธารณะให้เช่ารวมประมาณ 4,500 สถานี
เพื่อให้บริการโทรศัพท์สาธารณะแก่หมู่บ้านต่างๆ ทั่วประเทศประมาณ 6,000 หมู่บ้านๆ ละ 2
เลขหมาย โดยบริษัทมีสัญญาการเช่าบริการ 3 ระยะ ซึ่งครบกำหนดพร้อมกันคือวันที่ 5 มิถุนายน
2549 (สรุปรายละเอียดของสัญญาดูได้จากเอกสารแนบ 3) และมีรายได้ที่เกิดขึ้นดังนี้

สัญญาระยะที่ 1 รายได้ตลอดอายุโครงการประมาณ 1,500 ล้านบาท

สัญญาขยายระยะที่ 2 รายได้จากการติดตั้งอุปกรณ์ 31.4 ล้านบาท
และรายได้ค่าเช่าใช้บริการและค่าเช่าใช้อุปกรณ์ประมาณปีละ 440 ล้านบาท

สัญญาขยายระยะที่ 3 รายได้จากการติดตั้งอุปกรณ์ 68.8 ล้านบาท
และรายได้ค่าเช่าบริการและค่าเช่าใช้อุปกรณ์ประมาณปีละ 899.5 ล้านบาท

 2. การตลาดและการแข่งขัน

2.1 กลยุทธในการแข่งขัน

ในด้านคุณภาพของระบบและอุปกรณ์ที่ติดตั้งให้กับลูกค้า
บริษัทจะเลือกใช้ระบบอุปกรณ์รวมทั้งซอฟท์แวร์ที่มีคุณภาพสูงมีชื่อเสียงเป็นที่ยอมรับทั่วโลก
และมีขีดความสามารถสูง ในส่วนการบริการหลังการขาย
บริษัทมีบุคลากรและวิศวกรที่เชี่ยวชาญประจำอยู่ที่ศูนย์บริการ 18 แห่งทั่วประเทศ
ทำให้บริษัทสามารถให้บริการแก่ลูกค้าได้อย่างทั่วถึงและรวดเร็ว ทั้งนี้
บริษัทได้ปรับปรุงสมรรถนะในการให้บริการซึ่งสามารถเพิ่มขีดความสามารถในการให้บริการได้โดยการปรับปรุงและพัฒนาด้านซอฟท์แวร์
ทำให้บริษัทมีเทคโนโลยีที่ทันสมัยอยู่เสมอโดยไม่ต้องมีการเปลี่ยนอุปกรณ์คอมพิวเตอร์
ทำให้ต้นทุนในการพัฒนาบริการของบริษัทอยู่ในระดับที่ต่ำกว่าคู่แข่ง
รวมทั้งบริษัทได้มีการฝึกอบรมในด้านเทคโนโลยีดาวเทียมให้แก่ลูกค้า
ซึ่งจะส่งผลให้ลูกค้ามีความรู้ความเข้าใจ
และสามารถใช้งานอุปกรณ์ได้อย่างถูกต้องและมีประสิทธิภาพมากยิ่งขึ้น

ปัจจุบันการให้บริการสื่อสัญญาณเสียง (Voice)
บริษัทได้เน้นการเพิ่มประสิทธิภาพและความสะดวกสบายในการใช้งานระบบโทรศัพท์ผ่านดาวเทียมเพื่อให้เกิดประโยชน์สูงสุดในการใช้งาน
และสามารถแข่งขันได้กับผู้ให้บริการโทรศัพท์เคลื่อนที่ในเขตพื้นที่ห่างไกล

2.2 การจำหน่ายและช่องทางการจำหน่าย

บริษัทใช้วิธีขายตรง (Direct Marketing) ให้กับลูกค้า โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายและให้บริการผ่านองค์การโทรศัพท์และกลุ่มบริษัทคู่ค้ารายใหญ่
(Strategic Business Alliance)

2.3 ภาวะการแข่งขัน

1. บริการด้านโครงข่ายสื่อสารภายในประเทศด้วยดาวเทียม (TDMA) :
บริษัทได้รับสัมปทานจากองค์การโทรศัพท์แห่งประเทศไทยเพียงรายเดียว

2. บริการสื่อสารเพื่อบริการธุรกิจผ่านดาวเทียม (ISBN) :
มีการแข่งขันค่อนข้างรุนแรงโดยเฉพาะอย่างยิ่งในด้านราคา
ซึ่งบริษัทมีคู่แข่งในประเภทธุรกิจเดียวกันอยู่ทั้งสิ้น 4 ราย โดยมีคู่แข่ง 2
รายใหญ่ที่ค่อนข้างมีกิจกรรมการตลาดสม่ำเสมอและรักษาฐานลูกค้าเดิมได้อย่างมั่นคง ส่วนอีก 2
รายที่เหลือค่อนข้างชะลอตัว

3. บริการด้านสถานีลูกข่ายโครงการโทรศัพท์สาธารณะทางไกลชนบทด้วยดาวเทียม :
บริษัทได้รับสัมปทานจากองค์การโทรศัพท์แห่งประเทศไทยในลักษณะการเช่าบริการสถานีลูกข่ายตามสัญญาที่แน่นอน

 3. การจัดหาผลิตภัณฑ์หรือบริการ

3.1 กำลังการผลิตและปริมาณการผลิตจริง

โครงการสื่อสัญญาณดิจิตอลผ่านดาวเทียมเพื่อเชื่อมโยงชุมสายโทรศัพท์มีกำลังการผลิต รวมทั้งสิ้น
1,080 วงจร และสามารถขยายได้สูงสุด 1,800 วงจร

ส่วนบริการสื่อสารเพื่อบริการธุรกิจผ่านดาวเทียมนั้น กำลังการผลิตขึ้นอยู่กับตัวแปรสำคัญ 2 ลักษณะ
คือ จำนวนช่องสัญญาณดาวเทียม และปริมาณการใช้ช่องสัญญาณดาวเทียมซึ่งมีตัวแปรหลัก 3
ชนิดและตัวแปรบางชนิดแปรผันตลอดเวลา ได้แก่ 1) ประเภทของระบบบริการ 2)
ปริมาณของข้อมูลและอัตราความเร็วในการส่งข้อมูล และ 3) อุปกรณ์จานสายอากาศ

3.2 ข้อมูลเกี่ยวกับวัตถุดิบ

บริษัทเลือกใช้อุปกรณ์ระบบสื่อสารดาวเทียมของบริษัท ฮิวจ์ เนทเวิร์ค ซิสเต็ม จำกัด
แห่งสหรัฐอเมริกา
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียมมีส่วนแบ่งตลาดกว่า 70%
ทั่วโลก ส่วนอุปกรณ์ขาตั้ง (mounting) บริษัทซื้อจากผู้ผลิตหลายรายภายในประเทศ

สำหรับช่องสัญญาณดาวเทียมนั้น ปัจจุบันบริษัทเช่าช่องสัญญาณดาวเทียมจำนวน 2.75
ทรานสปอนเดอร์จากดาวเทียมไทยคมของบริษัท ชิน แซทเทลไลท์ จำกัด (มหาชน)

 4. บริษัทในเครือ บริษัทร่วม และบริษัทที่เกี่ยวข้อง

บริษัท อคิวเมนท์ จำกัด มีบริษัทย่อย 1 บริษัท คือ บริษัท สมาร์ท ไฮเวย์ จำกัด ซึ่งตั้งอยู่เลขที่
200 หมู่ 4 ถนน แจ้งวัฒนะ ตำบลปากเกร็ด อำเภอปากเกร็ด จังหวัดนนทบุรี โทรศัพท์
502-3000-7 มีทุนจดทะเบียน 15.5 ล้านบาท โดยบริษัท อคิวเมนท์ จำกัด
ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน
ซึ่งบริษัทดังกล่าวเป็นบริษัทร่วมทุนระหว่างบริษัท อคิวเมนท์ จำกัด และการสื่อสารแห่งประเทศไทย

4.1 ลักษณะของผลิตภัณฑ์หรือบริการหลัก

บริษัท สมาร์ท ไฮเวย์ จำกัด ดำเนินกิจการให้เช่าวงจรสื่อสัญญาณความเร็วสูงภายในประเทศ
โดยได้รับใบอนุญาตในการดำเนินการจากการสื่อสารแห่งประเทศไทย
ในปัจจุบันบริการของบริษัทเป็นการให้เช่าวงจร Digital Leased Circuit
ผ่านเครือข่ายภาคพื้นดิน Digital Data Network (DDN)
โดยทางบริษัทเช่าใช้วงจรเชื่อมโยงจากการสื่อสารแห่งประเทศไทยในหลายเส้นทางทั่วประเทศ
และนำมาใช้เป็นวงจร Backbone เพื่อเชื่อมโยงเข้ากับโครงข่ายกระจายในท้องถิ่นที่ทางบริษัท
ดำเนินการติดตั้งไปยังบ้านผู้เช่า

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังมีแผนที่จะขยายบริการในการติดตั้งและให้เช่าอุปกรณ์ปลายทางแก่ผู้เช่าด้วย
ซึ่งจะทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย

4.2 การตลาดและการแข่งขัน

ในด้านคุณภาพของอุปกรณ์ที่ติดตั้งที่ชุมสายที่บ้านผู้เช่า
บริษัทได้เลือกใช้อุปกรณ์ที่มีคุณภาพสูงเป็นที่ยอมรับทั่วโลก
นอกจากนี้ทางบริษัทยังได้เล็งเห็นถึงความสำคัญในการพัฒนาคุณภาพการบริการ
จึงได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24 ชั่วโมง
โดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า

ในด้านของการจำหน่ายและช่องทางการจัดจำหน่ายนั้น
ทางบริษัทได้เน้นในการขายบริการวงจรเช่าให้กับกลุ่มลูกค้าองค์กร (Corporate Customers)
โดยได้มีการส่งทีมงานขายและทีมงานวิศวกรเข้าไปติดต่อและให้คำปรึกษาโดยตรงเกี่ยวกับบริการ
ทั้งนี้ ทางบริษัทมีฐานลูกค้าจำนวนหนึ่งอยู่แล้ว ซึ่งเป็นกลุ่มลูกค้าของบริษัท อคิวเมนท์ จำกัด
นอกจากนี้ทางบริษัทยังได้ร่วมมือกับตัวแทนจำหน่ายอุปกรณ์ปลายทางหลายรายในการช่วยขายสินค้าและบริการแก่กันและกัน

ในด้านของการแข่งขัน บริการวงจรเช่าเป็นบริการที่มีคู่แข่งในตลาดหลายราย
ทั้งหน่วยงานรัฐวิสาหกิจและบริษัทเอกชน
ทางบริษัทมีอัตราค่าบริการที่อ้างอิงอยู่กับการสื่อสารแห่งประเทศไทย
ซึ่งเป็นอัตราที่ลูกค้าในตลาดยอมรับ ทางบริษัทมีจุดแข็งในการแข่งขันคือการที่มีบริการที่พร้อม
และมีคุณภาพของวงจรเช่าที่ดี ตลอดจนการให้บริการเสริมอื่นๆ แก่ลูกค้า
เช่นการจัดทำรายงานคุณภาพวงจรเช่ารายเดือนแก่ลูกค้าทุกราย เป็นต้น

4.3 การจัดหาผลิตภัณฑ์และบริการ

เครือข่ายสื่อสัญญาณภายในประเทศที่ให้บริการอยู่นี้เป็นเครือข่ายที่สามารถขยายขนาดได้ตามปริมาณอุปสงค์ของลูกค้า
ทางบริษัททำการเช่าใช้วงจรเชื่อมโยงที่ผ่านเส้นใยแก้วนำแสงของการสื่อสารแห่งประเทศไทย
และเลือกใช้อุปกรณ์มัลติเพล็กเซอร์ (Multiplexer) ของบริษัท ลูเซนท์ เทคโนโลยี อิงค์
ซึ่งเป็นอุปกรณ์ที่มีคุณภาพและหลายหน่วยงานในประเทศไทยเลือกใช้

  3.2.1.2 บริษัท จัสมิน ซับมารีน เทเลคอมมิวนิเคชั่นส์ จำกัด

  บริษัท จัสมิน ซับมารีน เทเลคอมมิวนิเคชั่นส์ จำกัด มีทุนจดทะเบียนชำระแล้ว 1,550 ล้านบาท
  ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100
  ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 23.68
  ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท จัสมิน ซับมารีน เทเลคอมมิวนิเคชั่นส์ จำกัด
เป็นผู้รับสัมปทานโครงการร่วมลงทุนจัดสร้างและให้บริการโครงข่ายเคเบิ้ลใต้น้ำแก่องค์การโทรศัพท์เป็นเวลา
20 ปี มูลค่าการลงทุนโดยประมาณเท่ากับ 4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
ซึ่งการติดตั้งโครงข่ายดังกล่าวได้เสร็จสมบูรณ์แล้ว
โดยองค์การโทรศัพท์แห่งประเทศไทยแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 ทั้งนี้
บริษัทเปิดให้บริการแก่องค์การโทรศัพท์แห่งประเทศไทยในปี 2536 โดยมีรายรับสำหรับปี 2543
เท่ากับ 1,061.37 ล้านบาท (สรุปรายละเอียดของสัญญาดูได้จากเอกสารแนบ 3)

 2. การตลาดและการแข่งขัน

2.1 กลยุทธในการแข่งขัน

บริษัทให้บริการแก่องค์การโทรศัพท์แต่เพียงผู้เดียว
จึงไม่จำเป็นต้องดำเนินกลยุทธทางการตลาดแต่อย่างใด อย่างไรก็ตาม
บริษัทมีนโยบายที่จะให้บริการที่ดีที่สุด
ไม่ว่าจะเป็นในรูปของการดูแลรักษาและซ่อมบำรุงอุปกรณ์ให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ
รวมทั้งการฝึกอบรมให้แก่เจ้าหน้าที่ขององค์การโทรศัพท์แห่งประเทศไทยด้วย

2.2 ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ
ถือได้ว่าบริษัทเป็นผู้ให้บริการรายเดียวที่ดำเนินธุรกิจนี้ เนื่องจากบริษัท จัสมิน ซับมารีน
เทเลคอมมิวนิเคชั่นส์ จำกัด
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจากองค์การโทรศัพท์แห่งประเทศไทยแต่เพียงผู้เดียว

 3. การจัดหาผลิตภัณฑ์หรือบริการ

3.1 กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่องค์การโทรศัพท์แห่งประเทศไทย
โดยกำหนดจำนวนวงจรที่ใช้งานได้ในแต่ละปี
ซึ่งขณะนี้บริษัทมีช่องสัญญาณที่ส่งมอบให้แก่องค์การโทรศัพท์แห่งประเทศไทยและใช้งานอยู่ทั้งสิ้น
15,360 วงจร

3.2 ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้บริษัท Alcatel จำกัด
แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้
เป็นผู้ supply พร้อมกันนี้บริษัทได้มีการสำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใต้น้ำไว้ในจำนวนที่เพียงพอกับการใช้งานในระยะยาว
จึงทำให้ไม่เกิดผลกระทบกับบริษัทแต่อย่างใดหากมีการเปลี่ยนแปลงผู้จำหน่ายอุปกรณ์

 4. บริษัทในเครือ บริษัทร่วม และบริษัทที่เกี่ยวข้อง

บริษัท จัสมิน ซับมารีน เทเลคอมมิวนิเคชั่นส์ จำกัด มีบริษัทย่อย 1 บริษัท คือ บริษัท ไทย
ลองดิสแทนส์ เทเลคอมมิวนิเคชั่นส์ จำกัด ซึ่งตั้งอยู่เลขที่ 200 ชั้น 7 หมู่ 4 ถนนแจ้งวัฒนะ
ตำบลปากเกร็ด อำเภอปากเกร็ด จังหวัดนนทบุรี โทรศัพท์ 502-3000-7 มีทุนจดทะเบียน 309
ล้านบาท โดยบริษัท จัสมิน ซับมารีน เทเลคอมมิวนิเคชั่นส์ จำกัด ถือหุ้นในอัตราส่วนร้อยละ 90
ของทุนจดทะเบียน บริษัท ไทย ลองดิสแทนส์ เทเลคอมมิวนิเคชั่นส์ จำกัด
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากองค์การโทรศัพท์แห่งประเทศไทย
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
โดยบริษัทจะมีรายได้จากการให้บริการโครงข่ายเคเบิ้ลใต้น้ำเป็นจำนวนรวมประมาณ 7,138
ล้านบาท ตลอดระยะเวลาสัมปทาน 15 ปี (สรุปรายละเอียดของสัญญาดูได้จากเอกสารแนบ 3)

3.2.1.3 บริษัท คอมพิวเนท คอร์ปอเรชั่น จำกัด

 บริษัท คอมพิวเนท คอร์ปอเรชั่น จำกัด มีทุนจดทะเบียนชำระแล้ว 260 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 1.37 ของรายได้รวมของกลุ่มบริษัท

บริษัท คอมพิวเนท คอร์ปอเรชั่น จำกัด
เป็นบริษัทเอกชนรายแรกที่ให้บริการด้านระบบสื่อสารข้อมูลผ่านดาวเทียมของประเทศไทย
โดยให้บริการได้เฉพาะข้อมูล (สรุปรายละเอียดของสัญญาดูได้จากเอกสารแนบ 3)
ต่อมาบริษัทได้ขอปรับปรุงสัมปทานให้กว้างขึ้น คือให้บริการข้อมูล ภาพ
และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์
และกลุ่มบริษัทอุตสาหกรรม โดยมีอายุสัมปทาน 22 ปี เริ่มตั้งแต่วันที่ 1 สิงหาคม 2541
ปัจจุบันบริษัทมีสถานีแม่ข่ายตั้งอยู่บนเนื้อที่ 23 ไร่ อำเภอบางพลี ถนนบางนา-ตราด
โดยอุปกรณ์หลักที่ใช้ในการติดตั้งเป็นของบริษัท NEC จากประเทศญี่ปุ่น
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียม
พร้อมระบบสำรองการทำงานกรณีฉุกเฉิน ทั้งนี้
บริษัทตกลงจะจ่ายส่วนแบ่งรายได้ให้แก่กรมไปรษณีย์โทรเลข โดยมีอัตราส่วนแบ่ง
คิดเป็นร้อยละของรายได้จากการให้บริการก่อนหักค่าใช้จ่ายใดๆ ต่อปี ดังนี้

+---------------------+------------------------------------------------+
| ปีที่                  | ส่วนแบ่งค่าตอบแทนที่กรมไปรษณีย์จะได้รับ                 |
|                     |                                                |
|                     | (ร้อยละของรายได้จากการให้บริการก่อนหักค่าใช้จ่ายใดๆ     |
|                     | ต่อปี)                                           |
+---------------------+------------------------------------------------+
| 1 - 10              | 10.0 (แต่ต้องไม่ต่ำกว่า 30 ล้านบาท)                  |
|                     |                                                |
| 11-20               | 20.0 (แต่ต้องไม่ต่ำกว่า 50 ล้านบาท)                  |
|                     |                                                |
| 21-22               | 30.0 (แต่ต้องไม่ต่ำกว่า 60 ล้านบาท)                  |
+---------------------+------------------------------------------------+

3.2.1.4 บริษัท จัสมิน อินเตอร์เนต จำกัด

 บริษัท จัสมิน อินเตอร์เนต จำกัด มีทุนจดทะเบียนชำระแล้ว 15 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 65 ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 1.64 ของรายได้รวมของกลุ่มบริษัท

บริษัท จัสมิน อินเตอร์เนต จำกัด ดำเนินธุรกิจเกี่ยวกับการให้บริการอินเตอร์เนตเชิงพาณิชย์
(Internet Service Provider) โดยใช้ชื่อบริการว่า “เจไอเน็ต (JINET)”
ภายใต้การอนุญาตที่ได้รับจากการสื่อสารแห่งประเทศไทย
(สรุปรายละเอียดของสัญญาดูจากเอกสารแนบ 3)
ซึ่งบริการหลักของบริษัทได้แก่บริการการเชื่อมต่อผ่านเครือข่ายอินเตอร์เนต (Internet Access
Services) โดยให้บริการแก่ผู้ใช้บุคคลธรรมดาและนิติบุคคลที่ครอบคลุมถึง 23 จังหวัด
ซึ่งลูกค้าจะสามารถใช้ประโยชน์จากบริการบนอินเตอร์เนตได้ เช่น ใช้บริการจดหมายอิเลกทรอนิกส์
(E-mail) การสืบค้นข้อมูลที่ต้องการจาก web site ต่างๆ
รวมทั้งทำการซื้อขายสินค้าและบริการผ่านโครงข่ายอินเตอร์เนตได้ บริการหลักอีกส่วนหนึ่งคือบริการ
Internet Data Center (IDC) ซึ่งเป็นบริการอินเตอร์เนตรูปแบบใหม่
ที่ผู้ใช้บริการสามารถประหยัดเงินลงทุนในการจัดทำห้องอุปกรณ์
รวมทั้งสามารถประหยัดเงินในการลงทุนตัวอุปกรณ์ได้ด้วย
โดยที่ลูกค้าสามารถเลือกใช้บริการเช่าพื้นที่เพื่อฝาก Computer Server หรือสามารถเช่า
Server ที่ทาง JINET จัดเตรียมไว้เพื่อเชื่อมต่อระบบข้อมูลเข้าสู่ Internet ได้โดยตรง
ซึ่งข้อดีของบริการนี้คือ ลูกค้าจะสามารถลดภาระค่าใช้จ่ายในการดูแลระบบ การเชื่อมต่อเข้าระบบ
Internet ได้เต็มประสิทธิภาพ ไม่มีการคับคั่งของข้อมูลเนื่องจากคู่สายเช่า รวมทั้งมี
Facilities และอุปกรณ์ที่ได้มาตรฐาน นอกจากบริการหลักแล้วบริษัทยังมีบริการอื่นๆ
เพื่อให้บริการลูกค้าอีก เช่น บริการให้เช่าพื้นที่รับฝาก web site (web hosting)
พร้อมทั้งจดทะเบียนชื่อโดเมน (Domain name) เพื่อใช้เชื่อมต่อกับเครือข่ายอินเตอร์เนต
บริการออกแบบและจัดทำ web page และบริการให้คำปรึกษา ออกแบบ
และติดตั้งระบบอินเตอร์เนตภายในองค์กร เป็นต้น
ทั้งนี้การให้บริการดังกล่าวบริษัทเน้นที่คุณภาพของระบบและอุปกรณ์ในเครือข่ายอินเตอร์เนตที่มีประสิทธิภาพและ
คุณภาพสูงจากบริษัทผู้ผลิตที่มีชื่อเสียงเป็นที่ยอมรับ การสร้างมูลค่าเพิ่มและภาพลักษณ์ของบริษัท
โดยร่วมมือกับ พันธมิตรทางธุรกิจในการให้สิทธิพิเศษแก่ลูกค้าที่ใช้บริการอินเตอร์เนตของบริษัท
และการเพิ่มจำนวนประเภทของสินค้าและบริการให้หลากหลายเพื่อให้ลูกค้าสามารถเลือกซื้อให้ตรงกับความต้องการในการใช้งานของตนมากที่สุดในราคาที่สมเหตุสมผลและใกล้เคียงคู่แข่ง
รวมทั้งการเพิ่มจำนวนช่องสัญญาณวงจรเชื่อมโยงและเลขหมายโทรศัพท์ให้เพียงพอต่อผู้ใช้บริการ

บริษัทใช้บริการวงจรเชื่อมโยง Internet ระหว่างประเทศจากการสื่อสารแห่งประเทศไทย
ซึ่งบริษัทได้รับส่วนลดค่าใช้บริการเป็นพิเศษร้อยละ 25
จากอัตราปกติที่การสื่อสารแห่งประเทศไทยกำหนดไว้เป็นมาตรฐานทั่วไป
ด้วยเหตุที่บริษัทเป็นผู้ได้รับสัมปทานจากการสื่อสารแห่งประเทศไทยในการให้บริการอินเตอร์เนต
นอกจากนี้หากบริษัทตกลงใช้บริการแต่ละวงจรจากการสื่อสารฯเป็นเวลา 5
ปีจะทำให้ได้รับส่วนลดเพิ่มอีกร้อยละ 20 จากอัตราพิเศษที่ได้กล่าวไว้ข้างต้น
และเพื่อให้ได้ระบบที่มีประสิทธิภาพสูง บริษัทยังเช่าใช้บริการวงจรเชื่อมโยง Internet
ระหว่างประเทศจากบริษัท ชินวัตรแซทเทิ่ลไลท์ โดยเป็นวงจรผ่านดาวเทียม
ซึ่งจะเพิ่มขนาดของวงจรต่างประเทศของบริษัท และเป็นวงจรสำรองในคราวเดียวกัน

3.2.2 สายธุรกิจการจำหน่ายและบริการ (Service & Distribution)

สายธุรกิจนี้จะเป็นสายธุรกิจที่ให้บริการออกแบบ จำหน่าย ติดตั้ง
ซ่อมบำรุงระบบสื่อสารโทรคมนาคมและระบบคอมพิวเตอร์ โดยมีสัดส่วนรายได้ สำหรับปี 2543
เท่ากับ 1,355.80 ล้านบาท หรือคิดเป็นร้อยละ 27.85 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 5 บริษัท คือ

3.2.2.1 บริษัท จัสมิน เทเลคอม ซิสเต็มส์ จำกัด

บริษัท จัสมิน เทเลคอม ซิสเต็มส์ จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท
จัสมิน อินเตอร์- เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2543 ประมาณร้อยละ 18.80 ของรายได้รวมของกลุ่มบริษัท

 1. ลักษณะของผลิตภัณฑ์หรือบริการหลัก

บริษัท จัสมิน เทเลคอม ซิสเต็มส์ จำกัด
ดำเนินธุรกิจด้านสื่อสารโทรคมนาคมครอบคลุมตั้งแต่การออกแบบระบบ การคัดเลือก การจัดหา
และติดตั้งอุปกรณ์ พร้อมทั้งทดสอบการทำงานของระบบ
นอกจากนี้บริษัทยังเป็นผู้แทนจำหน่ายอุปกรณ์สื่อสาร เช่น อุปกรณ์ระบบสื่อสัญญาณ
และอุปกรณ์ด้านสื่อสารดาวเทียม โดยมีกลุ่มลูกค้าเป้าหมายที่เป็นทั้งหน่วยงานจากภาครัฐบาล
รัฐวิสาหกิจ และภาคเอกชน

 2. การตลาดและการแข่งขัน

2.1 กลยุทธในการแข่งขัน

บริษัทมีนโยบายการทำตลาดโดยเน้นที่ปัจจัยสำคัญต่างๆ โดยบริษัทจะเลือกเสนอผลิตภัณฑ์ที่มีคุณภาพดี
และเหมาะสมกับความต้องการของลูกค้า การให้บริการหลังการขายแก่ลูกค้าในรูปแบบต่างๆ กัน
และการให้บริการอย่างครบวงจรเพื่อตอบสนองความต้องการของลูกค้าได้อย่างเต็มประสิทธิภาพ
รวมทั้งการสร้างความสัมพันธ์ที่ดีกับลูกค้าในทุกระดับและการสร้างความสัมพันธ์กับผู้จำหน่ายอุปกรณ์

2.2 การจำหน่ายและช่องทางการจำหน่าย

 บริษัทมีสัดส่วนการจำหน่ายแยกเป็น 2 ช่องทาง คือ 1) การจำหน่ายตรง (Direct Marketing) 2.96% และ 2) การเข้าร่วมโครงการประมูล ทั้งในภาครัฐบาล รัฐวิสาหกิจ และภาคเอกชน 97.04% 

2.3 ภาวะการแข่งขัน

ปัจจุบันเศรษฐกิจของประเทศกำลังขยายตัวเพิ่มขึ้นเมื่อเทียบกับปีที่ผ่านมา ดังนั้นบริษัทต่างๆ
จึงเริ่มที่จะมีการดำเนินกิจกรรมในตลาดและการเข้าร่วมประมูลงานต่างๆ มากขึ้น
โดยสามารถแบ่งวิธีการเข้าร่วมประมูลออกเป็น 2 รูปแบบคือ 1) การจัดหาพิเศษ
เป็นการจัดหาอุปกรณ์สำหรับโครงการต่อเนื่องจากโครงการเดิมซึ่งโครงการในลักษณะนี้เมื่อบริษัทประมูลงานได้บริษัทจะเป็นผู้ดำเนินโครงการเองเพียงรายเดียว
และ 2) การเปิดประมูลงานทั่วไป จะมีคู่แข่งขันเข้าร่วมแข่งขันโดยประมาณ 5-10
รายแล้วแต่ประเภทของอุปกรณ์และขนาดของโครงการ
โดยอาศัยกลยุทธในการเข้าประมูลงานร่วมกับบริษัทผู้ผลิตอุปกรณ์ต่างๆ จากต่างประเทศเพิ่มมากขึ้น
ซึ่งทำให้บริษัทได้รับการสนับสนุนด้านราคา ด้านการเงินและด้านเทคนิคเพิ่มมากขึ้น
สำหรับสภาพการแข่งขันในธุรกิจนี้
จะพบว่ามีแนวโน้มที่บริษัทผู้ผลิตจากต่างประเทศจะเข้ามาแข่งขันโดยตรงมากขึ้น
ทำให้มีการแข่งขันที่รุนแรงขึ้น มีการตัดราคากันอย่างเห็นได้ชัดในการประมูลงานแต่ละครั้ง

 3. การจัดหาผลิตภัณฑ์หรือบริการ

บริษัทเป็นผู้นำเข้าอุปกรณ์โทรคมนาคมจากต่างประเทศ และมิได้ทำการผลิตอุปกรณ์ใดๆ ด้วยตนเอง
ซึ่งการนำเข้าอุปกรณ์โทรคมนาคมนี้ มิได้จำกัดเฉพาะผู้ผลิตรายหนึ่งรายใด
เนื่องจากมีผู้ผลิตหลายราย ซึ่งการสั่งซื้ออุปกรณ์ต่างๆ
จะขึ้นอยู่กับลักษณะของโครงการที่บริษัทเข้าประมูลว่าจะสอดคล้องและเหมาะสมที่จะใช้อุปกรณ์ของบริษัทใด
สำหรับผลิตภัณฑ์ส่วนใหญ่บริษัทจะสั่งซื้อจากบริษัทผู้ผลิตโดยตรง ซึ่งในการจัดซื้อจากบริษัทผู้ผลิตนี้
บริษัทจะติดต่อเพื่อขอทราบรายละเอียดสินค้า ราคา และเงื่อนไขต่างๆ
ให้สอดคล้องกับข้อกำหนดของโครงการก่อนที่บริษัทจะทำการยื่นประมูลโครงการทุกครั้ง
เมื่อบริษัทชนะการประมูลในโครงการใดจึงจะดำเนินการทำสัญญาซื้อขายสินค้าเป็นรายโครงการต่อไป

นอกจากอุปกรณ์ที่จำเป็นต้องสั่งซื้อจากต่างประเทศแล้ว
บริษัทได้มีการจัดหาอุปกรณ์ประกอบการติดตั้งจากบริษัทผู้ผลิตในประเทศ
หรือตัวแทนจำหน่ายในประเทศซึ่งมีอยู่หลายราย
โดยจะเปรียบเทียบราคาและคุณภาพจากผู้ผลิตหลายรายก่อนที่จะทำความตกลงกัน
ทั้งนี้บริษัทจะทำการจัดหาก็ต่อเมื่อบริษัททราบผลการประมูลในแต่ละโครงการแล้วเท่านั้น
และไม่มีการจัดซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมดที่ผ่านมาเป็นเวลา 3 ปีติดต่อกัน
และไม่มีข้อผูกพันว่าจะซื้อวัตถุดิบเกินกว่าร้อยละ 30 ของมูลค่าการซื้อวัตถุดิบในอนาคต

 4. งานที่ยังไม่ได้ส่งมอบ

งานที่ยังไม่ได้ส่งมอบทั้งหมด ณ วันที่ 31 ธันวาคม 2543 สรุปได้ดังนี้

+---+-------------------------------------------------+-----------------+
|   | ชื่องาน/ลูกค้า                                      | 2543            |
|   |                                                 |                 |
|   |                                                 | มูลค่า (ล้านบาท)   |
+---+-------------------------------------------------+-----------------+
| 1 | อะไหล่อุปกรณ์เครื่อง Multiplex ยี่ห้อ JNA จำนวน 7       | 1.00            |
| . | รายการ/ทศท.                                     |                 |
+---+-------------------------------------------------+-----------------+
| 2 | อะไหล่เครื่อง Data Communication ยี่ห้อ GPT           | 0.32            |
| . | (Siemens)/ทศท.                                  |                 |
+---+-------------------------------------------------+-----------------+
| 3 | อุปกรณ์ Multiplex ยี่ห้อ JNA/ทศท.                    | 24.96           |
| . |                                                 |                 |
+---+-------------------------------------------------+-----------------+
| 4 | อุปกรณ์ Multiplex ยี่ห้อ JNA/ทศท.                    | 12.06           |
| . |                                                 |                 |
+---+-------------------------------------------------+-----------------+
| 5 | ซ่อม Clock Reference Board/กสท.                  | 0.06            |
| . |                                                 |                 |
+---+-------------------------------------------------+-----------------+
| 6 | การขยายโครงข่ายเคเบิ้ลใยแก้ว กทม. และปริมณฑล         | 14.22           |
| . |                                                 |                 |
+---+-------------------------------------------------+-----------------+
|   | รวม                                             | 52.62           |
+---+-------------------------------------------------+-----------------+

หมายเหตุ : งานดังกล่าวคาดว่าจะรับรู้รายได้ในปี 2544 ทั้งหมด

3.2.2.2 บริษัท ที.เจ.พี. เอ็นจิเนียริ่ง จำกัด

 บริษัท ที.เจ.พี. เอ็นจิเนียริ่ง จำกัด เกิดจากการร่วมทุนของบริษัท จัสมิน อินเตอร์เนชั่นแนล จำกัด (มหาชน) ซึ่งมีความเชี่ยวชาญในงานโทรคมนาคม และบริษัท เทสโก้ จำกัด ซึ่งมีความเชี่ยวชาญในงานวิศวกรรมโยธา บริษัท ที.เจ.พี. เอ็นจิเนียริ่ง จำกัด จึงเป็นบริษัทที่มีความพร้อมในการให้บริการวิศวกรรมข่ายสายตอนนอก บริษัทมีทุนจดทะเบียนชำระแล้ว 200 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 80 ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 1.07 ของรายได้รวมของกลุ่มบริษัท 

1. ลักษณะผลิตภัณฑ์หรือบริการ

บริษัท ที.เจ.พี. เอ็นจิเนียริ่ง จำกัด ดำเนินธุรกิจให้บริการวิศวกรรมข่ายสายตอนนอก (Outside
Plant Engineering)
ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท
รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย
ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น
ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึก อบรม,
อาคารชุมสายย่อย เป็นต้น
บริษัทประสบความสำเร็จในการนำระบบบริหารคุณภาพงานตามมาตรฐานสากล ISO9001
โดยได้รับการรับรองจากสถาบัน RWTUV แห่งประเทศเยอรมันนี
ซึ่งถือว่าเป็นบริษัทแรกในธุรกิจประเภทเดียวกันที่ได้รับการรับรอง

2. การตลาดและภาวะการแข่งขัน

2.1 ลักษณะลูกค้าของบริษัทแบ่งเป็น 2 กลุ่ม คือ
กลุ่มผู้ให้บริการโทรคมนาคมภาครัฐและภาคเอกชนได้แก่ องค์การโทรศัพท์แห่งประเทศไทย
การสื่อสารแห่งประเทศไทย บริษัท ไทยเทเลโฟน แอนด์ เทเลคอมมิวนิเคชั่น จำกัด (มหาชน)
เป็นต้น ซึ่งมีการว่าจ้างโดยวิธีการประมูลงาน
และกลุ่มบริษัทพันธมิตรที่ประมูลงานโครงการขนาดใหญ่จากภาครัฐ
ซึ่งมีความสัมพันธ์ที่ดีกับบริษัทสามารถขอรับงานบางส่วนมาทำได้
ตั้งแต่เกิดวิกฤติเศรษฐกิจของประเทศในปี 2540 ทั้งภาครัฐและภาคเอกชนต่างก็ชะลอการลงทุน
เป็นเหตุให้ปริมาณงานลดลงและเกิดการแข่งขันสูง
กลยุทธที่บริษัทนำมาใช้ในการแข่งขันจึงเป็นกลยุทธด้านราคา และการบริหารต้นทุนให้มีประสิทธิภาพ
รวมไปถึงการนำระบบบริหารคุณภาพตามมาตรฐานสากล ISO9001 มาใช้

2.2 สภาพการแข่งขันในธุรกิจการให้บริการวิศวกรรมข่ายสายตอนนอกนี้
มีการแข่งขันด้านราคามากกว่าแต่ก่อนมาก คู่แข่งขันหลายระดับลงมาแข่งขันในตลาดเดียวกัน
คู่แข่งขันที่สำคัญ ได้แก่ บริษัท ไทยเทลิคอมมูนิเคชั่นส์ เอนจิเนียริ่ง จำกัด, บริษัท ซูมิโตโม
อีเล็คตริก คอมมูนิเคชั่นส์ เอ็นยิเนียริ่ง (ประเทศไทย) จำกัด, บริษัท เซาท์เทค เอ็นจิเนียริ่ง
จำกัด เป็นต้น สำหรับแนวโน้มในอนาคตคาดว่าโครงการต่างๆ
ของภาครัฐและภาคเอกชนยังคงมีการชะลอตัวอยู่จนกว่าเศรษฐกิจจะฟื้นตัว
การแข่งขันด้านราคาก็จะยังมีความรุนแรงต่อไป ส่งผลให้บริษัทต่างๆ มีรายได้และผลตอบแทนลดลง
ดังนั้นบริษัทจึงได้พยายามหาลู่ทางลงทุนในธุรกิจอื่นที่สามารถจะสร้างรายได้ที่แน่นอนในระยะยาวเพื่อลดความเสี่ยงลง

3. การจัดหาผลิตภัณฑ์หรือบริการ

3.1 บริษัทมีความสามารถในการออกแบบและติดตั้งข่ายสายตอนนอกมากกว่า 40 ชุมสายต่อปี
และมีความสามารถในการติดตั้งเคเบิ้ลใยแก้วนำแสงมากกว่า 80 กิโลเมตรต่อเดือน
หากบริษัทได้รับโครงการมากขึ้นก็สามารถเพิ่มจำนวนผู้รับเหมาช่วงให้เพียงพอกับปริมาณของแต่ละโครงการ
ส่วนในด้านวัตถุดิบซึ่งส่วนใหญ่เป็นสายเคเบิ้ลโทรศัพท์นั้นมีราคาแปรผันตามอัตราแลกเปลี่ยนเงินตรา
เนื่องจากผู้ผลิตสายเคเบิ้ลโทรศัพท์ต้องนำเข้าวัตถุดิบบางส่วนจากต่างประเทศ
จึงทำให้ราคาสายเคเบิ้ลโทรศัพท์มีแนวโน้มสูงขึ้น
ในประเทศไทยมีผู้ผลิตและจำหน่ายสายเคเบิ้ลโทรศัพท์ 4 ราย ได้แก่ บริษัท จรุงไทย
ไวร์แอนด์เคเบิ้ล จำกัด, บริษัท สยามแปซิฟิค อีเล็คทริคไวร์ แอนด์ เคเบิ้ล จำกัด, บริษัท ฮิตาชิ
บางกอกเคเบิ้ล จำกัด และบริษัท บางกอกเทเลคอม จำกัด

3.2 สายเคเบิ้ลโทรศัพท์ที่เหลือจากการใช้งานไม่มีผลกระทบต่อสิ่งแวดล้อมใดๆ

 4. งานที่ยังไม่ได้ส่งมอบ

งานที่ยังไม่ได้ส่งมอบ ณ วันที่ 31 ธันวาคม 2543 ซึ่งรับรู้รายได้ในปี 2544 สรุปได้ดังนี้

+---+----------------------------------------------------+--------------+
|   | ชื่อโครงการ                                          | 2543         |
|   |                                                    |              |
|   |                                                    | มูลค่า         |
|   |                                                    | (ล้านบาท)     |
+---+----------------------------------------------------+--------------+
| 1 | งานโครง                                            | 0.25         |
| . | การยกระดับคุณภาพการให้บริการโทรศัพท์ชุมสายกาญจนบุรีและท่าม่วง |              |
+---+----------------------------------------------------+--------------+
|   | รวม                                                | 0.25         |
+---+----------------------------------------------------+--------------+

3.2.2.3 บริษัท สยามเทลเทค คอมพิวเตอร์ จำกัด

 บริษัท สยามเทลเทค คอมพิวเตอร์ จำกัด มีทุนจดทะเบียนชำระแล้ว 23 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 96.07 ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 3.58 ของรายได้รวมของกลุ่มบริษัท

ธุรกิจหลักของบริษัท สยามเทลเทค คอมพิวเตอร์ จำกัดสามารถแบ่งออกได้เป็น 2 ประเภท คือ

1. ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การรับจัดระบบ วางแผน พร้อมทั้งพัฒนาซอฟท์แวร์ (Software)
และติดตั้งซอฟท์แวร์และอุปกรณ์คอมพิวเตอร์ต่างๆ (Hardware)
ให้กับธุรกิจที่เกี่ยวข้องกับการขนส่งและการสื่อสารโทรคมนาคม
โดยบริษัทจะเสนอบริการแบบครบวงจรตั้งแต่ออกแบบจนถึงติดตั้ง
ในระดับราคาที่ต่ำกว่าราคาตลาดทั่วไป
เนื่องจากบริษัทมีทีมวิศวกรซึ่งสามารถนำโปรแกรมจากต่างประเทศมาพัฒนาดัดแปลงตามความต้องการของลูกค้าได้

2. ธุรกิจจัดจำหน่ายอุปกรณ์คอมพิวเตอร์

สินค้าที่บริษัทจัดจำหน่าย แบ่งได้เป็น 2 ประเภท คือ เครื่องคอมพิวเตอร์ส่วนบุคคล
และเครื่องคอมพิวเตอร์ ขนาดกลาง ซึ่งสินค้าทั้ง 2 ประเภทนี้
บริษัทจะทำการนำเข้าอุปกรณ์หลักจากต่างประเทศเอง ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 งานที่ยังไม่ได้ส่งมอบ

 งานหลักที่ยังอยู่ในระหว่างการดำเนินการ และจะรับรู้รายได้ในปี 2544 คือ 

+---+-----------------------------------------------------+---+-----------+
| ช |                                                     | 2 |           |
| ื่อ |                                                     | 5 |           |
| ง |                                                     | 4 |           |
| า |                                                     | 4 |           |
| น |                                                     |   |           |
|   |                                                     | ม |           |
|   |                                                     | ูล |           |
|   |                                                     | ค |           |
|   |                                                     | ่า |           |
|   |                                                     | ( |           |
|   |                                                     | ล |           |
|   |                                                     | ้า |           |
|   |                                                     | น |           |
|   |                                                     | บ |           |
|   |                                                     | า |           |
|   |                                                     | ท |           |
|   |                                                     | ) |           |
+---+-----------------------------------------------------+---+-----------+
| 1 | งานบำรุงรักษา Software ระบบ Customer Service System   |   | 10.00     |
| . | ของบริษัท ไทยเทเลโฟน แอนด์                             |   |           |
|   |                                                     |   |           |
|   | เทเลคอมมิวนิเคชั่น จำกัด (มหาชน)                         |   |           |
+---+-----------------------------------------------------+---+-----------+
| 2 | งานจัดทำระบบฐาน                                      |   | 2.99      |
| . | ข้อมูลบริการโทรศัพท์ระหว่างประเทศเพื่อการวิเคราะห์และการบริหาร |   |           |
|   |                                                     |   |           |
|   | (ITSAM) ของการสื่อสารแห่งประเทศไทย                     |   |           |
+---+-----------------------------------------------------+---+-----------+
| 3 | งานจ้างทำระบบบริหารข้อมูลสมาชิกบริการบนโครงข่ายอัจฉริยะ      |   | 4.69      |
| . | (SIMSIN) ของ                                        |   |           |
|   |                                                     |   |           |
|   | องค์การโทรศัพท์แห่งประเทศไทย                            |   |           |
+---+-----------------------------------------------------+---+-----------+

3.2.2.4 บริษัท จัสมิน สมาร์ทช็อป จำกัด

บริษัท จัสมิน สมาร์ทช็อป จำกัด มีทุนจดทะเบียนชำระแล้ว 110 ล้านบาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2543 ประมาณร้อยละ 1.97 ของรายได้รวมของกลุ่มบริษัท

ธุรกิจหลักของบริษัท จัสมิน สมาร์ทช็อป จำกัด เป็นธุรกิจร้านค้าปลีกอุปกรณ์สื่อสารโทรคมนาคม
ซึ่งปัจจุบันมีอยู่ทั้งสิ้น 5 สาขา โดยสามารถแบ่งออกเป็น 2 รูปแบบ คือ

1. ธุรกิจการจัดจำหน่ายอุปกรณ์สื่อสารโทรคมนาคม

บริษัทเป็นตัวแทนจำหน่ายสินค้า (Dealer) ในลักษณะร้านค้าประเภท One Stop Shopping
ที่จำหน่ายอุปกรณ์สื่อสารโทรคมนาคมทุกประเภท รวมทั้งอุปกรณ์สำนักงาน (OA.) หลากหลายยี่ห้อ
ทุกระดับราคา ในราคามาตรฐานที่สมเหตุสมผลกับคุณภาพสินค้าและสามารถแข่งขันได้
โดยบริษัทจะจัดหาผลิตภัณฑ์มาเพื่อจำหน่ายในลักษณะซื้อมาขายไป

2. ธุรกิจออกแบบ ติดตั้ง และจัดหาอุปกรณ์โทรคมนาคม

งานในส่วนนี้ได้แก่ การรับปรึกษาออกแบบและติดตั้งระบบสื่อสารโทรคมนาคมภายในบ้าน อาคารชุด
อาคารสำนักงานตั้งแต่ขนาดเล็กจนถึงขนาดใหญ่
พร้อมทั้งจัดจำหน่ายอุปกรณ์ทั้งหมดที่ต้องใช้ในระบบที่วางไว้

3.2.2.5 บริษัท โมไบล์ คอมมิวนิเคชั่น เซอร์วิสเสส จำกัด

 บริษัท โมไบล์ คอมมิวนิเคชั่น เซอร์วิสเสส จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 70 ของทุนจดทะเบียน ปัจจุบันบริษัทยังไม่ได้เริ่มดำเนินธุรกิจ

บริษัท โมไบล์ คอมมิวนิเคชั่น เซอร์วิสเสส จำกัด จัดตั้งขึ้นในเดือนธันวาคม 2540 โดยบริษัท
จัสมิน อินเตอร์เนชั่นแนล จำกัด (มหาชน) ได้ร่วมลงทุนกับองค์การโทรศัพท์แห่งประเทศไทย
โดยมีวัตถุประสงค์เพื่อรับจ้างองค์การโทรศัพท์แห่งประเทศไทย
ดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT 470
หรืองานอื่นใดที่องค์การโทรศัพท์แห่งประเทศไทย มอบหมายให้บริษัทดำเนินการ

3.2.3 สายธุรกิจอื่นๆ

สายธุรกิจนี้ส่วนใหญ่จะเป็นบริษัทที่ดำเนินธุรกิจเกี่ยวกับการสื่อสารโทรคมนาคมและธุรกิจที่เกี่ยวเนื่อง
โดยมีสัดส่วนรายได้สำหรับปี 2543 เท่ากับ 57.80 ล้านบาท หรือคิดเป็นร้อยละ 1.18
ของรายได้รวมของกลุ่มบริษัท ซึ่งสายธุรกิจนี้ประกอบด้วย 6 บริษัท คือ

3.2.3.1 บริษัท จัสมิน อินเตอร์เนชั่นแนล โอเวอร์ซีส์ จำกัด

บริษัท จัสมิน อินเตอร์เนชั่นแนล โอเวอร์ซีส์ จำกัด จัดตั้งขึ้นเมื่อวันที่ 5 ตุลาคม 2537
โดยมีวัตถุประสงค์เพื่อดำเนินการและดูแลกิจการที่เกี่ยวข้องของกลุ่มบริษัทจัสมินในต่างประเทศ
ที่บริษัทเข้าไปลงทุนและเข้าร่วมทุน ปัจจุบันมีทุนจดทะเบียนชำระแล้วจำนวน 2,430 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 87.32
ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 1.05
ของรายได้รวมของกลุ่มบริษัท

บริษัทได้เข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือการใช้ดาวเทียมสื่อสาร และสถานีควบคุมภาคพื้นดินเพื่อควบคุมระบบโทรศัพท์เคลื่อนที่
ระบบโทรศัพท์พื้นฐาน ระบบสายส่งใยแก้วนำแสงใต้น้ำ รวมทั้งใช้คอมพิวเตอร์รองรับงานดังกล่าว
โดยปัจจุบันมีโครงสร้างการลงทุนในธุรกิจต่างๆ ดังนี้

+-------------------------+-------+------+---------------------------+
| ชื่อบริษัท                  | จำ    | สัดส่ว | ลักษณะการประกอบธุรกิจ        |
|                         | นวนเง | นการ |                           |
|                         | ินลงทุน |      |                           |
|                         | (ล้า   | ถือหุ้น |                           |
|                         | นบาท) | %    |                           |
+-------------------------+-------+------+---------------------------+
| 1. บริษัท เอเซียส          | 1,9   | 10   | บริษัทร่วมลงทุน (Holding      |
| (ประเทศไทย) จำกัด        | 50.00 | 0.00 | Company)                  |
+-------------------------+-------+------+---------------------------+
| 2. บริษัท เอเซียส รีเยนแนล  | 1,0   | 10   | ให้บริการโทรศ               |
| เซอร์วิส จำกัด             | 00.00 | 0.00 | ัพท์เคลื่อนที่เซลลูล่าร์ผ่านดาวเทียม |
|                         |       |      |                           |
| (ถือหุ้นโดยบริษัท เอเซียส     |       |      | ในประเทศไทย               |
| (ประเทศไทย) จำกัด)       |       |      | และประเทศเพื่อนบ้านในโครงการ |
|                         |       |      | Asia                      |
|                         |       |      |                           |
|                         |       |      | Cellular Satellite (ACeS) |
+-------------------------+-------+------+---------------------------+
| 3. ACeS International   | 9     | 11   | บริการโทรศัพท์เคลื่อนท         |
| Limited                 | 07.28 | .73* | ี่ผ่านดาวเทียมสำหรับภูมิภาคเอเชีย |
+-------------------------+-------+------+---------------------------+
| 4. บริษัท จัสมิน            | 4     | 13.  | ดำเนินธุรกิจสื่อสารโทรคมนาคมแล |
| อินเตอร์เนชั่นแนล จำกัด      | 29.00 | 41** | ะธุรกิจร่วมลงทุนผ่านบริษัทในเครือ |
| (มหาชน)                 |       |      | (Holding Company)         |
+-------------------------+-------+------+---------------------------+
| 5. บริษัท พี.ที. โมบิลคอม    | 1     | 4    | ให้บริการสื่อสาร              |
| เทเลคอมมินโด จำกัด        | 24.51 | 9.75 | โทรคมนาคมระบบโทรศัพท์เคลื่อนที่ |
|                         |       |      |                           |
|                         |       |      | เฉพาะกลุ่ม (Trunked Mobile  |
|                         |       |      | Radio) ในอินโดนีเซีย         |
+-------------------------+-------+------+---------------------------+
| 6. Island Country       | 57.38 | 7.71 | ดำเนินกิจการวิทยุติดตามตัว      |
| Telecommunication Inc.  |       |      | (Pager) ในฟิลิปปินส์          |
+-------------------------+-------+------+---------------------------+
| 7. Clippership          | 2.40  | 10   | บริษัทร่วมลงทุน (Holding      |
| Investments (BVI)       |       | 0.00 | Company)                  |
| Limited                 |       |      |                           |
+-------------------------+-------+------+---------------------------+
| 8. JI Telecoms Holdings | 1.26  | 2    | บริษัทร่วมลงทุน (Holding      |
| Corporation             |       | 5.72 | Company)                  |
+-------------------------+-------+------+---------------------------+
|                         |       |      |                           |
+-------------------------+-------+------+---------------------------+

หมายเหตุ : * ACeS International Limited ถูกถือหุ้นโดยบริษัท จัสมิน อินเตอร์เนชั่นแนล
โอเวอร์ซีส์ จำกัด จำนวนร้อยละ 10.66 และบริษัท เอเซียส รีเยนแนล เซอร์วิส จำกัด
จำนวนร้อยละ 1.07

** เป็นไปตามเงื่อนไขการปรับโครงสร้างหนี้ ทั้งนี้หุ้นจำนวนดังกล่าวทั้งหมดจะถูกจำหน่ายออกไป
ภายในระยะเวลาตามแผนการปรับโครงสร้างหนี้ ซึ่งจะทำให้การถือหุ้นในลักษณะดังกล่าวหมดไป

บริษัทเป็นผู้วางระบบโครงข่ายโทรคมนาคม คัดเลือกอุปกรณ์ ประสานงาน ติดตั้ง และบริหารกิจการ
โดยบริษัทไม่ได้เป็นผู้ผลิตอุปกรณ์ที่นำมาใช้เอง
และจะเน้นการมีส่วนร่วมทางเทคนิคในการออกแบบก่อสร้างและดำเนินการระบบโทรคมนาคมทุกแบบ
นอกจากนี้
บริษัทจะเข้าไปร่วมกับบริษัทท้องถิ่นที่รู้เรื่องการตลาดสื่อสารโทรคมนาคมเป็นอย่างดีเพื่อทำการตลาด
โดยจะขึ้นอยู่กับสภาวะการตลาดและการแข่งขันในแต่ละประเทศ
ซึ่งโดยทั่วไปแล้วบริษัทจะใช้มาตรการด้านราคาที่สามารถแข่งขันกับคู่แข่งได้ในเบื้องต้น
เพื่อสร้างฐานลูกค้าให้เติบโตเร็วที่สุดเพื่อให้ถึงจุดคุ้มทุนในการลงทุนเร็วที่สุดส่วนกลุ่มลูกค้าเป้าหมายจะเป็นประชาชนทั่วไป
บริษัท หน่วยงานรัฐบาล และผู้ใช้ระบบสื่อสารโทรคมนาคมทุกราย ทั้งนี้
บริษัทมีเป้าหมายหลักในการหาลูกค้าผู้ใช้บริการให้ได้มากที่สุด

3.2.3.2 บริษัท จัสมิน ไซเบอร์ เวอร์ค จำกัด

 ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียนชำระแล้ว จำนวน 2 ล้านบาท ซึ่งเพิ่งเริ่มดำเนินธุรกิจเมื่อเดือนพฤษภาคม 2543 โดยบริษัท จัสมิน ไซเบอร์ เวอร์ค จำกัด ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเตอร์เนต E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ (Proposal) จากผู้ที่มีความคิดสร้างสรรค์และต้องการเข้าร่วมลงทุน พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน โดยบริษัทจะเข้าถือหุ้นในสัดส่วนไม่เกินร้อยละ 50 ทั้งนี้ บริษัทจะกำกับดูแลนโยบายการดำเนินงานของโครงการ และบริษัทร่วมทุนให้สอดคล้องกับแผนดำเนินกิจการโดยรวมของบริษัท จัสมิน ไซเบอร์ เวอร์ค จำกัด และให้สอดคล้องกับนโยบายของบริษัท จัสมิน อินเตอร์เนชั่นแนล จำกัด (มหาชน) ที่มุ่งจะขยายธุรกิจใหม่ที่เกี่ยวข้องกับอินเตอร์เนต

1. ลักษณะของผลิตภัณฑ์หรือบริการหลัก

ธุรกิจหลักของบริษัทเป็นในลักษณะอินคิวเบเตอร์ (Incubator) หรือ เป็นผู้ที่คอยให้ความช่วยเหลือ
สนับสนุนธุรกิจที่ดำเนินงานผ่านระบบเครือข่ายอินเตอร์เนต ทั้งที่กำลังจะก่อตั้งหรือดำเนินธุรกิจอยู่
แต่ขาดแคลนเงินทุนหรือปัจจัยสนับสนุนด้านอื่นๆ นอกจากนี้ บริษัทยังเน้นการพัฒนาทางด้าน
Software เพื่อ Application ต่างๆ บนอินเตอร์เนต

2. ธุรกิจหลักในปัจจุบันของบริษัท

2.1 บริษัท JS Intellinet จำกัด

บริษัท JS Intellinet เป็นบริษัทที่ทำธุรกิจในรูปแบบเกมโชว์ ออนไลน์ ภายใต้ชื่อเวบไซต์
www.jakfree.com โดยบริษัท จัสมิน ไซเบอร์ เวอร์ค จำกัด ถือหุ้นร่วมกับ บริษัท อินเทลลิเน็ต
จำกัด ในสัดส่วน 20:80 มีรายได้หลักจากการขายโฆษณาและจาก sponsor ที่สนใจ ในปัจจุบัน
มีสมาชิกที่ใช้บริการเวบไซต์แล้วกว่า 180,000 ราย

2.2 บริษัท AsiaJack.com Inc.

เป็นบริษัทที่จัดตั้งอยู่ในประเทศสหรัฐอเมริกา เพื่อประกอบธุรกิจในด้านการขายข้อมูล
ทางด้านการเงิน และการลงทุนของตลาดหุ้นในแถบ เอเชีย แปซิฟิค
แก่นักลงทุนของสถาบันการเงินต่างๆ
โดยเฉพาะจากประเทศสหรัฐอเมริกาและจะมีการขยายธุรกิจไปสู่การซื้อขายหุ้นออนไลน์
ร่วมกับสถาบันการเงินชั้นนำในอนาคต ปัจจุบันบริษัทได้จัดตั้งสำนักงานในประเทศไทย
ภายใต้การดูแลของบริษัท จัสมิน ไซเบอร์ เวอร์ค จำกัด
เพื่อทำหน้าที่รวบรวมข้อมูลทางด้านการเงินของบริษัทต่างๆ ในเอเซีย รายได้หลักของบริษัท
AsiaJack จะมาจากการขายข้อมูลทางด้านการเงินให้กับบริษัท/สถาบันการเงินในต่างประเทศ

2.3 บริษัท แพชชั่นเน็ต จำกัด

เป็นบริษัทดำเนินธุรกิจทางด้านการท่องเที่ยว
โดยอาศัยเครือข่ายอินเตอร์เนตเป็นช่องทางในการให้ข้อมูลข่าวสาร
การเสนอขายโปรแกรมการท่องเที่ยวต่างๆ และการชำระเงิน ในรูปแบบที่เป็น one stop
service ภายใต้ชื่อ www.passionasia.com
โดยมีกลุ่มเป้าหมายเป็นนักท่องเที่ยวชาวต่างประเทศที่สนใจการท่องเที่ยวในแบบ Premium
Package ในย่านประเทศแถบอินโดจีน บริษัท จัสมิน ไซเบอร์ เวอร์ค จำกัด ถือหุ้น ร่วมกับ บริษัท
สยาม เลเชอร์คลับ จำกัด ในสัดส่วน 26 : 74 ตามลำดับ
ขณะนี้เวบไซต์ยังอยู่ในช่วงพัฒนาและมีกำหนดเปิดตัวเวบไซต์เป็นทางการประมาณต้นปี 2544

นอกจากนี้ ยังมีโครงการที่อยู่ในระหว่างการพัฒนา โดยบริษัท จัสมิน ไซเบอร์ เวอร์ค จำกัด
เป็นผู้ถือหุ้นร้อยละ 100 และจะเปิดให้บริการได้ในปี 2544 ดังนี้

1) www.Class2Net.com

มีลักษณะเป็น Community เวบไซต์ ที่ให้บริการหนังสือรุ่นออนไลน์
โดยจะมีรายได้จากการขายโฆษณา sponsor และการค้าขายออนไลน์

2) www.ThaiEZshop.com

เป็นเวบไซต์ที่ให้บริการในรูปแบบ Hosting Mall ออนไลน์ ซึ่งเป็นธุรกิจอีคอมเมิร์ซแบบ B2C
(Business to Customer) โดยจะมีรายได้จากการค้าขายสินค้าและใช้บริการผ่านเวบไซต์

3. การผลิต

นอกเหนือจากการให้ความช่วยเหลือด้านเงินทุน บริษัท จัสมิน ไซเบอร์ เวอร์ค จำกัด
จะเป็นผู้ดูแลและให้ความช่วยเหลือแก่บริษัท/โครงการที่บริษัทเข้าไปร่วมทุน
ด้วยการให้คำปรึกษาและให้ความช่วยเหลือในด้านต่างๆ เช่น สาธารณูปโภค การประชาสัมพันธ์
การบริหารจัดการที่จำเป็นต่อการพัฒนาผลิตภัณฑ์/บริษัท
รวมไปถึงคำปรึกษาทางด้านระบบบัญชีและกฎหมายทั้งนี้ บริษัทมีนโยบายให้บริษัท
หรือโครงการภายใต้การดูแล สามารถดำเนินงานได้อย่างอิสระและมีประสิทธิภาพ

4. การตลาดและการจำหน่าย

เนื่องจากสินค้าและบริการของบริษัท จัสมิน ไซเบอร์ เวอร์ค จำกัด
มีความแตกต่างทางด้านผลิตภัณฑ์ออกไปจากสินค้าของบริษัทในเครืออื่นๆ
กลยุทธทางการตลาดที่จะนำมาประยุกต์ใช้กับบริษัท จะถูกจำแนกดังนี้

4.1 กลยุทธทั่วไป บริษัท จะสร้างความแตกต่างจากการเป็น Incubator ทั่วไป
ดังเช่นคู่แข่งในตลาด ด้วยการให้บริการในรูปที่เรียกว่า “Network Incubator” นั่นคือ
นอกจากให้ความช่วยเหลือในด้านเงินทุน สถานที่ เครือข่ายไอที และอื่นๆ แล้ว JCW
ยังมุ่งเน้นที่จะสร้าง business synergy ให้เกิดขึ้นภายใต้ธุรกิจที่อยู่ในกลุ่มจัสมินทั้งหมด
ทั้งนี้เพื่อให้เกิดอำนาจการต่อรอง ทั้งในด้านราคา การตลาด และ การประชาสัมพันธ์

4.2 การจำหน่ายและช่องทางการจำหน่าย จะประกอบไปด้วย

1) เปิดรับข้อเสนอ โดยการกรอกข้อมูลผ่านทาง Web Site ของ JCW, ส่งทาง E-Mail,
ทางไปรษณีย์

2) เปิดรับข้อเสนอจากผู้ที่มีไอเดีย หรือ ต้องการขยายธุรกิจบนอินเตอร์เนต
โดยการร่วมออกนิทรรศการต่างๆ งานประเภท “Incubator meet Incubatee” ซึ่งจัดโดย
Vendor ต่างๆ

3) จัด Campus Tour เพื่อแนะนำโครงการ JCW พร้อมเปิดรับข้อเสนอจากนักศึกษา

4) จัดประกวดแข่งขันพัฒนา Software, Web Site และ Application ใหม่ๆ

4.3 นโยบายทางด้านราคา เนื่องจาก บริษัท จัสมิน ไซเบอร์ เวอร์ค จำกัด ให้บริการด้านสถานที่
สาธารณูปโภค และเครือข่ายไอทีแก่บริษัทที่เข้าร่วมโครงการด้วยราคาที่ถูกกว่าราคาตลาด
ทำให้ต้นทุนในการดำเนินการต่ำกว่าคู่แข่ง ทำให้ได้เปรียบในด้านราคาขาย

4.4 กลุ่มลูกค้าเป้าหมาย บริษัทแบ่งกลุ่มเป้าหมายออกเป็น 2 กลุ่มคือ

1) กลุ่ม Start up Company ได้แก่

 กลุ่มผู้มีการศึกษา หรือ กำลังศึกษา อายุตั้งแต่ 18 ปี ขึ้นไป และเป็นผู้ที่มีความสามารถ
มีความคิดริเริ่มสร้างสรรค์ และโดยส่วนใหญ่จะมีความรู้ด้าน IT เป็นอย่างดี

 กลุ่มผู้ที่ต้องการสร้างธุรกิจ Online ของตนเอง แต่ขาดเงินทุน หรือ การสนับสนุนด้านอื่นๆ

2) กลุ่ม Established Company ได้แก่

 บริษัทที่เดิมประกอบธุรกิจ Off line หรือ กึ่ง On line
และต้องการที่จะขยายช่องทางการตลาด หรือ เปลี่ยนรูปแบบการบริการเป็นธุรกิจบนอินเตอร์เนต

 บริษัทที่ทำธุรกิจด้าน Software หรือ Applications

7. บริษัทในเครือ บริษัทร่วม และบริษัทที่เกี่ยวข้อง

ปัจจุบันบริษัท จัสมิน ไซเบอร์ เวอร์ค จำกัด มีบริษัทร่วมและบริษัทที่เกี่ยวข้อง ดังนี้

+-----------------------+------------+----------+----------------------+
| ชื่อบริษัท                | จำ         | สัดส่วน    | ลักษณะการประกอบธุรกิจ   |
|                       | นวนเงินลงทุน |          |                      |
|                       |            | การถือหุ้น  |                      |
|                       | (ล้านบาท)   | %        |                      |
+-----------------------+------------+----------+----------------------+
| 1. บริษัท เจเอส         | 3          | 20       | จัดทำเวบไซต์เกมออนไลน์  |
| อินเทลลิเน็ต จำกัด        |            |          |                      |
+-----------------------+------------+----------+----------------------+
| 2. บริษัท AsiaJack Inc. | 12.48      | 38       | ธุรกิจในด้านการขายข้อมูล  |
|                       |            |          | ทางด้านการเงิน         |
+-----------------------+------------+----------+----------------------+
| 3. บริษัท แพชชั่น เน็ต     | 1.43       | 26       | ดำเนิน                |
| จำกัด                  |            |          | ธุรกิจทางด้านการท่องเที่ยว |
+-----------------------+------------+----------+----------------------+

3.2.3.3 บริษัท พรีเมียม เรียลเอสเตท จำกัด

 บริษัท พรีเมียม เรียลเอสเตท จำกัด มีทุนจดทะเบียนชำระแล้ว 820 ล้านบาท ถือหุ้นโดยบริษัท จัสมิน อินเตอร์- เนชั่นแนล จำกัด (มหาชน) ในสัดส่วนร้อยละ 49 ของทุนจดทะเบียน และมีสัดส่วนรายได้สำหรับปี 2543 ประมาณร้อยละ 0.01 ของรายได้รวมของกลุ่มบริษัท (รายได้ส่วนนี้ไม่ถือเป็นส่วนหนึ่งของรายได้รวมของกลุ่มบริษัทเนื่องจากเป็นบริษัทร่วม) 

 1. ลักษณะผลิตภัณฑ์หรือบริการ

 บริษัท พรีเมียม เรียลเอสเตท จำกัด จดทะเบียนก่อตั้งเมื่อปี 2538 เพื่อดำเนินธุรกิจการก่อสร้างอาคารสำนักงานใหญ่ให้แก่บริษัท จัสมิน อินเตอร์เนชั่นแนล จำกัด (มหาชน) โดยใช้ชื่ออาคารว่าจัสมิน อินเตอร์เนชั่นแนล ทาวเวอร์ ซึ่งอาคารดังกล่าวเป็นอาคารสำนักงานสูง 30 ชั้น และชั้นใต้ดิน 1 ชั้น มีพื้นที่โครงการทั้งสิ้น 117,714 ตารางเมตร และมีมูลค่าโครงการทั้งสิ้น 2,460 ล้านบาท ทั้งนี้ บริษัทจะเป็นผู้ดูแลและจัดการบริหารอาคารดังกล่าวด้วย 

2. การตลาดและภาวะการแข่งขัน

 2.1 บริษัทมีนโยบายด้านการตลาด โดยการให้บริการครบวงจรแก่ลูกค้าผู้เช่าพื้นที่สำนักงาน ซึ่งรวมถึงการให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้ เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย 

2.2 เมื่อสภาพเศรษฐกิจโดยรวมของประเทศมีการชะลอตัวลง
ภาวะตลาดอสังหาริมทรัพย์ก็ได้รับผลกระทบโดยมีการชะลอตัวลงทั้งอุตสาหกรรมด้วย อย่างไรก็ดี
สำหรับตลาดอสังหาริมทรัพย์ประเภทอาคารสำนักงานก็มีแนวโน้มที่จะฟื้นตัวได้ดีกว่าอสังหาริมทรัพย์ประเภทอื่น
เนื่องจากยังมีนักลงทุนจากต่างชาติเข้ามาลงทุนและมีการขยายงานในช่วงดังกล่าว
จากการที่อาคารจัสมิน อินเตอร์เนชั่นแนล ทาวเวอร์ เป็นอาคารสำนักงานที่ทันสมัย
มีการนำเทคโนโลยีสื่อสารทันสมัยมาผสมผสานกับวิศวกรรมงานระบบของอาคาร ซึ่งเป็นไปตาม
มาตรฐานสากลและเป็นที่ยอมรับในระดับนานาชาติ นับเป็นจุดแข็งในการทำตลาดของบริษัท

3. การจัดหาผลิตภัณฑ์หรือบริการ

3.1 บริษัทมีทีมงานวิศวกรและทีมงานบริหารอาคารที่มีคุณภาพ
เพื่อดูแลในการก่อสร้างและบริหารอาคาร
โดยทีมงานของบริษัทจะมีส่วนร่วมในการดำเนินงานทุกขั้นตอน ตั้งแต่การออกแบบอาคาร
การควบคุมงาน ก่อสร้าง การคัดเลือกและติดตั้งงานระบบ ตลอดจนถึงการดูแลบำรุงรักษาอาคาร

3.2 บริษัทมีนโยบายในการออกแบบก่อสร้างอาคารโดยเน้นการประหยัดพลังงาน
การรักษาสิ่งแวดล้อม ตลอดจนการคำนึงถึงระบบความปลอดภัยภายในอาคารเป็นหลัก

4. งานที่ยังไม่ได้ส่งมอบ

ไม่มี

3.2.3.4 บริษัท ศูนย์บริการวิทยาการ อินเตอร์เนต จำกัด

 บริษัท ศูนย์บริการวิทยาการ อินเตอร์เนต จำกัด มีทุนจดทะเบียนชำระแล้ว 50 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 37.5 ของทุนจดทะเบียน ทั้งนี้บริษัท จัสมิน อินเตอร์เนชั่นแนล จำกัด (มหาชน) มีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว โดยมิได้มีบทบาทสำคัญในการบริหารจัดการแต่ประการใด ปัจจุบันบริษัทมีการให้บริการหลักที่สำคัญดังนี้ 

1. การให้บริการจัดการและการตลาดแก่บริษัท KSC Commercial Internet จำกัด

งานในส่วนนี้ได้แก่ การให้บริการวางแผน จัดการ และบริหารด้านการตลาด
ตลอดจนเป็นตัวแทนขายผลิตภัณฑ์ให้แก่ บริษัท KSC Commercial Internet จำกัด
ที่ทำหน้าที่หลักเป็นผู้ให้บริการ (operator) การให้บริการอินเตอร์เนต (Internet Service
Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงในลักษณะออนไลน์ตลอด
24 ชั่วโมงทุกวัน และเครือข่ายดังกล่าวสามารถเชื่อมโยงระบบได้ทั่วประเทศ และทั่วโลกมากกว่า
240 ประเทศในปัจจุบัน

2. การให้บริการด้านสิ่งพิมพ์

งานในส่วนนี้ได้แก่ การจัดพิมพ์ และจัดจำหน่าย Pocket Book
เรื่องวิชาการเกี่ยวกับการใช้งานอินเตอร์เนต ในด้านต่างๆ

3. บริการจัดจำหน่าย Hardware และอุปกรณ์เสริมต่างๆ

งานในส่วนนี้จะเน้นการจัดจำหน่าย Hardware และอุปกรณ์เสริมต่างๆ
ซึ่งเกี่ยวข้องกับอินเตอร์เนตโดยเฉพาะ เช่น อุปกรณ์ Router, Modem ตลอดจน Software
ต่างๆ เป็นต้น

4. การให้บริการให้เช่าพื้นที่บน Server เพื่อสร้าง website

งานในส่วนนี้บริษัท ให้บริการแก่ลูกค้าที่ต้องการนำ Website มาฝากไว้ที่ server ของบริษัท
โดยคิดเป็นค่าเช่าพื้นที่ในขนาดและราคาต่างๆ

5. การให้บริการการทำหน้า Homepage

งานในส่วนนี้จะเน้นในการให้คำปรึกษา ตลอดจนจัดทำหน้า Homepage ต่างๆ
ตามวัตถุประสงค์ของลูกค้า โดยบริษัทจะเป็นผู้จัดทำและรับดูแลรักษาให้อย่างต่อเนื่อง

6. การให้บริการพิเศษอื่นๆ (Special services)

งานในส่วนนี้ได้แก่ การให้บริการอื่นๆ เช่น
การเป็นผู้เชี่ยวชาญให้คำปรึกษาด้านระบบคอมพิวเตอร์และระบบเครือข่ายสื่อสารข้อมูล
ระบบอินเตอร์เนต การจัดสัมมนา การฝึกอบรม การติดตั้งระบบต่างๆ ที่เกี่ยวถึง
ตลอดจนระบบโทรคมนาคมที่เกี่ยวข้อง

7. บริการ Internet International Roaming

เป็นบริการที่บริษัทร่วมกับ Global Reach Internet Connection (GRIC) และ IPass
ประเทศสหรัฐอเมริกาเพื่อเปิดบริการให้ชาวต่างประเทศทั่วโลกที่มีบัญชีอินเตอร์เนตกับ ISP ที่เป็น
Partner ของ GRIC และ IPass เข้ามาใช้อินเตอร์เนตในไทยได้
และเพื่อให้สมาชิกอินเตอร์เนตของบริษัท KSC Commercial Internet จำกัด
สามารถใช้อินเตอร์เนตในต่างประเทศผ่านเครือข่ายของ Partner ของ GRIC และ IPASS ได้

8. ให้บริการเช่าใช้ระบบและอุปกรณ์เครือข่าย

บริษัทเป็นผู้ลงทุนในระบบเครือข่ายอินเตอร์เนตบางส่วน เพื่อให้บริษัท KSC Commercial
Internet จำกัด เช่าใช้บริการ

3.2.3.5 บริษัท เทเลคอม เคเอสซี จำกัด

บริษัท เทเลคอม เคเอสซี จำกัด มีทุนจดทะเบียนชำระแล้ว 0.3 ล้านบาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ร้อยละ 40 ของทุนจดทะเบียน จัดตั้งขึ้นในปี 2537
เพื่อร่วมลงทุนกับบริษัท ศูนย์บริการวิทยาการ อินเตอร์เนต จำกัด
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเตอร์เนต
ซึ่งปัจจุบันหยุดดำเนินกิจการชั่วคราว

3.2.3.6 บริษัท อิริคสัน ไทย เน็ทเวอร์ค โปรดักส์ จำกัด

บริษัท อิริคสัน ไทย เน็ทเวอร์ค โปรดักส์ จำกัด มีทุนจดทะเบียนชำระแล้ว 4 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ร้อยละ 33.33 ของทุนจดทะเบียน
โดยมีวัตถุประสงค์ที่ก่อตั้งขึ้นเพื่อผลิตและจำหน่ายอุปกรณ์ข่ายสายตอนนอก
ซึ่งจำเป็นสำหรับการสร้างโครงข่ายสื่อสารเพื่อสนองความต้องการด้านการสื่อสารของประเทศ
ผลิตภัณฑ์ของบริษัทมีตั้งแต่แผงกระจายสายหลัก (Main Distribution Frame)
ในชุมสายโทรศัพท์ ตู้ผ่าน (Cross Connect Cabinet) ชุดหุ้มรอยเชื่อมเคเบิ้ล (Joint
Closure) ราวกันฟ้า (Protector หรือ Subscriber Box) อุปกรณ์ป้องกันไฟกะโชก
(Over-voltage Protection cassette) เครื่องมือติดตั้งและเครื่องมือทดสอบที่เกี่ยวข้องฯลฯ
โดยมีโรงงานตั้งอยู่ที่ตำบลบ้านฉาง จังหวัดระยอง ซึ่งปัจจุบันหยุดดำเนินกิจการชั่วคราว